Zagreb, 9. studenog 2018.g.

**Z A P I S N I K**

sa **27. sjednice** Povjerenstva za odlučivanje o sukobu interesa održane dana 9. studenog 2018. godine u prostorijama Povjerenstva za odlučivanje o sukobu interesa, s početkom u 10,00 sati.

**PRISUTNI:** Nataša Novaković, Tatijana Vučetić, Aleksandra Jozić-Ileković i Davorin Ivanjek.

**Iz Ureda Povjerenstva:** Majda Uzelac i Martina Jurišić.

**ODSUTNI:** Tončica Božić.

Predsjedava: predsjednica Povjerenstva za odlučivanje o sukobu interesa Nataša Novaković.

Predsjednica Povjerenstva otvara sjednicu i predlaže usvajanje zapisnika sa 26. sjednice te poziva članove da se izjasne o tome da li prihvaćaju zapisnik. Utvrđuje se da članovi Povjerenstva jednoglasno prihvaćaju zapisnik.

Predsjednica Povjerenstva poziva članove da se izjasne o tome da li prihvaćaju predloženi dnevni red.Utvrđuje se da članovi Povjerenstva jednoglasno prihvaćaju prijedlog dnevnog reda.

**Prelazi se na raspravljanje o 1. točci dnevnog reda.**

**Utvrđuje se da je sjednici pristupila opunomoćenica dužnosnika Ksenija Vržina.**

Članica Povjerenstva Aleksandra Jozić-Ileković kao izvjestiteljica u predmetu **P-297/16, dužnosnik MILAN BANDIĆ, gradonačelnik Grada Zagreba** iznosi predmet i navodi da je protiv dužnosnika pokrenut postupak zbog mogućeg povrede članka 5. ZSSI-a, koja proizlazi iz propusta dužnosnika da, po pozivu Povjerenstva naloži Uredu gradonačelnika Grada Zagreba i nadležnom upravnom tijelu Grada Zagreba da postupi po pozivu Povjerenstva i dostave Povjerenstvu zatraženo očitovanje, podatke i isprave. Dužnosnik se na navedenu odluku očitovao. Izvjestiteljica u bitnome iznosi očitovanje dužnosnika.

Predsjednica Povjerenstva daje riječ opunomoćenici dužnosnika koja navodi da dužnosnik ostaje kod svih navoda iz očitovanja te je još jednom naglasila da se radilo o obimnoj dokumentaciji, nastaloj kroz dugi vremenski period, koju je trebalo prikupljati iz arhive Grada, pri čemu je bilo angažirano više upravnih tijela te da nije bilo nikakve namjere od dužnosnika da se ogluši na traženje Povjerenstva ili da opstruira njegov rad.

Izvjestiteljica predlaže da se donese odluka kojom se utvrđuje da je dužnosnik počinio povredu načela djelovanja iz članka 5. stavka 1. ZSSI-a propustom da, po pozivu Povjerenstva naloži Uredu gradonačelnika Grada Zagreba da postupi po prethodnom pozivu Povjerenstva i propustom da, po pozivu Povjerenstva naloži nadležnom upravnom tijelu Grada Zagreba da postupi po prethodnom pozivu Povjerenstva za dostavom dokumentacije čime je postupio neodgovorno i nesavjesno te je propustio očuvati vlastitu vjerodostojnost.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

**Utvrđuje se da je sjednicu napustila opunomoćenica dužnosnika Ksenija Vržina.**

**Prelazi se na raspravljanje o 2. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-290/17, dužnosnik ŽELJKO JAKOPOVIĆ, zamjenik župana Požeško-Slavonske Županije** iznosi predmet i navodi da je protiv dužnosnika pokrenut postupak zbog moguće povrede članka 13. stavka 1. ZSSI-a, koja proizlazi iz istovremenog obnašanja dužnosti zamjenika župana i dužnosti člana Općinskog vijeća Općine Čaglin, kao druge javne dužnosti te zbog moguće povrede članka 12. ZSSI-a, koja proizlazi iz istovremenog primanja plaće za obnašanje dužnosti zamjenika župana i primanja naknade za obnašanje javne dužnosti člana Općinskog vijeća Općine Čaglin. Na odluku o pokretanju postupka dužnosnik je dostavio očitovanje. Izvjestiteljica u bitnom iznosi očitovanje dužnosnika.

Izvjestiteljica predlaže da se donese odluka kojom se utvrđuje da je dužnosnik počinio povredu čl. 13. st. 1. ZSSI-a istovremenim obnašanjem dužnosti zamjenika župana Požeško-slavonske županije i dužnosti člana Općinskog vijeća Općine Čaglin, kao druge javne dužnosti te da je počinio povredu članka 12. ZSSI-a istovremenim primanjem plaće za obnašanje dužnosti zamjenika župana i naknade u ukupnom iznosu od 8.400,00 kuna za obnašanje javne dužnosti člana Općinskog vijeća Općine Čaglin. Izvjestiteljica predlaže da se dužnosniku za utvrđene povrede izrekne sankcija u iznosu od 5.000,00 kn, koja će trajati 5 mjeseci, a izvršit će se u 5 jednakih uzastopnih mjesečnih obroka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

**Prelazi se na raspravljanje o 3. točci dnevnog reda.**

Predsjednica Povjerenstva kao izvjestiteljica u predmetu **P-131/18, dužnosnik NEDELJKO HORVAT,** z**amjenik općinskog načelnika Općine Maruševec** **do 7. lipnja 2017.g.** iznosi predmet i navodi da je protiv dužnosnika pokrenut postupak zbog moguće povrede članka 8. i članka 9. ZSSI-a. Dužnosnik je odluku o pokretanju uredno zaprimio te na istu nije podnio pisano očitovanje niti je podnio izvješće o imovinskom stanju dužnosnika.

Izvjestiteljica predlaže da se donese odluka kojom se utvrđuje da je dužnosnik počinio povredu članka 10. u vezi s člankom 8. i člankom 9. ZSSI-a te da se za utvrđenu povredu ne izrekne sankcija s obzirom da je od prestanaka obnašanja dužnosti proteklo više od 12 mjeseci.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3. točci dnevnog reda dovršeno.

**Prelazi se na raspravljanje o 4. točci dnevnog reda.**

Predsjednica Povjerenstva kao izvjestiteljica u predmetu **P-136/18, dužnosnik JOSIP MOJZEŠ, zamjenik općinskog načelnika Općine Podgorač** iznosi predmet i navodi da je protiv dužnosnika pokrenut postupak zbog moguće povrede članka 8. i članka 9. Dužnosnik se na navedenu odluku nije očitovao.

Izvjestiteljica predlaže da se donese odluka kojom se utvrđuje da je dužnosnik počinio povredu članka 10. u vezi s člankom 8. i člankom 9. ZSSI-a te da mu se utvrđenu povredu izrekne sankcija u ukupnom iznosu od 3.000,00 kn, koja će se izvršiti u 6 jednakih uzastopnih mjesečnih obroka. Također predlaže da se naloži dužnosniku da dostavi Povjerenstvu ispravno i potpuno ispunjeni obrazac izvješća o imovinskom stanju dužnosnika povodom ponovnog izbora na dužnost zamjenika općinskog načelnika Općine Podgorač, jer će u protivnom Povjerenstvo protiv dužnosnika pokrenuti novi postupak.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršeno.

**Prelazi se na raspravljanje o 5. točci dnevnog reda.**

**Utvrđuje se da je sjednici pristupio dužnosnik Jure Katić.**

Predsjednica Povjerenstva kao izvjestiteljica u predmetu **P-371/17, dužnosnik JURE KATIĆ, gradonačelnik Grada Slunja** iznosi predmet i navodi da je protiv dužnosnika pokrenut postupak zbog moguće povrede članka 7. c) ZSSI-a, koja proizlazi iz okolnosti da je dužnosnik kao predstavnik tijela u kojem obnaša javnu dužnost i u okviru svojih ovlasti imenovao člana Upravnog vijeća Dječjeg vrtića Slunj, čiji je osnivač Grad Slunj, a koji je s dužnosnikom interesno povezana osoba s obzirom da je na imenovanog dužnosnik izvršio prijenos upravljačkih prava na temelju udjela u vlasništvu (kapitalu) trgovačkog društva Kordun d.d. Dužnosnik se na navedenu odluku očitovao te izvjestiteljica u bitnom iznosi očitovanje dužnosnika.

Predsjednica daje riječ dužnosniku koji je tom prilikom ponovio navode iz dostavljenog očitovanje, te iskazao žaljenje zbog krivog tumačenja, a time i krive primjene odredbi ZSSI-a uslijed čega je došlo do povrede Zakona.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Izvjestiteljica predlaže da se donese odluka kojom se utvrđuje da je dužnosnik počinio povredu članka 7. c) ZSSI-a kada je kao predstavnik tijela u kojem obnaša javnu dužnost i u okviru svojih ovlasti imenovao člana Upravnog vijeća Dječjeg vrtića Slunj, čiji je osnivač Grad Slunj, a koji je s dužnosnikom interesno povezana osoba s obzirom da je na imenovanog dužnosnik izvršio prijenos upravljačkih prava na temelju udjela u vlasništvu (kapitalu) trgovačkog društva Kordun d.d. te predlaže da se dužnosniku izrekne sankcija u ukupnom iznosu od 3.000,00 kn, koja će se izvršiti u 3 jednaka uzastopna mjesečna obroka.

Član Povjerenstva Davorin Ivanjek iznosi protuprijedlog da se dužnosniku za utvrđenu povredu izrekne sankcija u ukupnom iznosu od 2.000,00 kn, koja će se izvršiti u 5 jednakih uzastopnih mjesečnih obroka.

Utvrđuje se da je raspravljanje o 5. točci dnevnog reda dovršeno.

**Utvrđuje se da je sjednicu napustio dužnosnik Jure Katić.**

**Prelazi se na raspravljanje o 6. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-310/17, dužnosnik IVAN BUGARIN, zamjenik gradonačelnika Grada Trilja** iznosi predmet i navodi da je protiv dužnosnika zaprimljena prijava u kojoj se navodi da je dužnosnik uz obnašanje dužnosti zamjenika gradonačelnika Grada Trilja istodobno zaposlen u javnom komunalnom poduzeću Vodovod i odvodnja Cetinske Krajine d.o.o., u kojem Grad Trilj ima 26 % suvlasničkog udjela i to na radnom mjestu pomoćnika direktora za tehnička pitanja, odnosno kao jedan od članova uprave.

Radi provjere upućuju li navodi iz prijave na moguće povrede ZSSI-a, izvršen je uvid u izvješće o imovinskom stanju dužnosnika i u podatke sudskog registra te su zatraženi potrebni podaci i dokumentacija od Grada Trilja i od trgovačkog društva Vodovod i odvodnja Cetinske Krajine d.o.o.

Izvjestiteljica predlaže da se donese odluka o nepokretanju postupka s obzirom da iz prikupljenih podataka i dokumentacije, vezano za navedene okolnost ne proizlazi da je u postupanju dužnosnika došlo do moguće povrede odredbi ZSSI-a odnosno da se dužnosnik nalazi u situaciji sukoba interesa, s obzirom da dužnosnik navedenu dužnost obnaša volonterski, da u navedenom trgovačkom društvu nije član uprave niti nadzornog odbora, kao niti predstavnik Grada Trilja u skupštini društva, zatim, s obzirom da je navedeno trgovačko društvo u poslovnom odnosu s Gradom Triljom nastalom prije nego je dužnosnik stupio na dužnost i to samo kao javni isporučitelj vodnih usluga kao i s obzirom da dužnosnik nije sudjelovao u izradi prijedloga Proračuna Grada Trilja za 2018.g.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.Utvrđuje se da je raspravljanje o 6. točci dnevnog reda dovršeno.

**Prelazi se na raspravljanje o 7. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-132/17, dužnosnica SVJETLANA LAZIĆ, zamjenica gradonačelnika Grada Petrinje do 7. lipnja 2017.g.** iznosi predmet i navodi da je protiv dužnosnice zaprimljena prijava u kojoj se u bitnome navodi da su na sjednici Gradskog vijeća Grada Petrinje održanoj 22. veljače 2017.g. razmotrene preporuke i inicijative o potrebi pokretanja postupka izmjena i dopuna dokumenata prostornog uređenja Grada Petrinje te Izvješće o zaključcima stručne analize zaprimljenih inicijativa u svrhu uređivanja osnovanosti pokretanja postupka za izradu i donošenje prostornih planova odnosno njihovih izmjena i dopuna. Navodi se da je jedna od nekretnina koja je bila predmet rasprave u vlasništvu trgovačkog društva Usluga Petrinja d.o.o., čiji je osnivač i vlasnik nevjenčani suprug dužnosnice. Navodi se da je istu nekretninu navedeno trgovačko društvo 16. rujna 2016.g. kupilo od Republike Hrvatske. Navodi se da je ista nekretnina prethodno prodaji bila u Generalnom urbanističkom planu (GUP-u) Grada Petrinje označena oznakom „Z - zaštitna zelena površina“, a da je nakon kupoprodaje ista nekretnina, izmjenom GUP-a o kojoj je Gradsko vijeće odlučilo na sjednici 4. studenog 2016.g., prenamijenjena odnosno dobila oznaku „K – gospodarska namjena – poslovna“, što je istoj posljedično znatno uvećalo tržišnu vrijednost. Podnositelj prijave zaključuje da stoga postoji osnovana sumnja da je zamjenica gradonačelnika Grada Petrinje, dužnosnica Svjetlana Lazić, bila u sukobu interesa u vrijeme donošenja navedene Odluke o III. izmjenama i dopunama GUP-a Grada Petrinje od 4. studenog 2016.g.

Radi provjere osnovanosti predmetne prijave izvršen je uvid u vjerodostojnu dokumentaciju dostavljenu uz prijavu, u izvješća o imovinskom stanju dužnosnice, dostupne podatke sudskog registra i matica te su od Ministarstva unutarnjih poslova i Grada Petrinje zatraženi potrebni podaci i dokumentacija.

Izvjestiteljica predlaže da se donese odluka o nepokretanju postupka s obzirom da iz prikupljenih podataka i dokumentacije nije utvrđeno da je osoba, koja je osnivač trgovačkog društva, u čijem je vlasništvu zemljište koje je prenamijenjeno Odlukom Gradskog vijeća Grada Petrinje od 4. studenog 2016.g. o III. izmjenama i dopunama GUP-a, s dužnosnicom interesno povezana osoba te s obzirom da je utvrđeno da dužnosnica nije osobno sudjelovala u postupku donošenja navedenog akta pa stoga ne proizlazi da je u postupanju dužnosnice došlo do mogućeg počinjenja povrede odredbi ZSSI-a odnosno da se dužnosnica nalazila u situaciji sukoba interesa.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 7. točci dnevnog reda dovršeno.

**Prelazi se na raspravljanje o 8. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-272/17, dužnosnik MATKO BURIĆ, općinski načelnik Općine Gradac** iznosi predmet i navodi da je protiv dužnosnika zaprimljena prijava u kojoj se u bitnome navodi da je dužnosnik, prethodno stupanju na dužnost općinskog načelnika Općine Gradac, bio predsjednik Turističke zajednice mjesta Drvenik koja je Općini Gradac dužna oko 400.000,00 kuna na ime naplaćenih boravišnih pristojbi. U prijavi se navodi da TZM Drvenik, dok je na njenom čelu bio Matko Burić prije stupanja na dužnost općinskog načelnika, navedeni iznos nije uplaćivala Općini Gradac, već zadržavala i usmjeravala u mjesto Drvenik. Stoga se u prijavi zaključuje da je moguće da se dužnosnik, povodom navedenih okolnosti nalazi u situaciji sukoba interesa.

Izvjestiteljica navodi da je na zahtjev dužnosnika Povjerenstvo na 183. sjednici dužnosniku dalo mišljenje u kojem je pored ostalog utvrđeno da, nema zapreke da dužnosnik s dosadašnjim poslodavcem TZM Drvenik potpiše sporazum o povratku na rad po prestanku obnašanja dužnosti na poslove koje je obavljao prije obnašanja dužnosti ili druge odgovarajuće poslove. Ujedno, dano je mišljenje dužnosniku da ne može, istovremeno uz obnašanje dužnosti općinskog načelnika Općine Gradac obnašati javnu dužnost predsjednika Turističke zajednice mjesta Drvenik. Prilikom razmatranja okolnosti radi davanja ovog mišljenja utvrđeno je da je dužnosnik, prethodno stupanju na dužnost općinskog načelnika Općine Gradac, bio u radnom odnosu u TZM Drvenik na radnom mjestu direktora Turističkog ureda TZM Drvenik, a ne da je bio predsjednik TZM Drvenik, kako se navodi u prijavi.

Povjerenstvo je, radi provjere točnosti saznanja iz predmetne prijave zatražilo podatke od Općine Gradac i TZM Drvenik.

Izvjestiteljica predlaže da se donese odluka o nepokretanju postupka s obzirom da iz prikupljenih podataka i dokumentacije, vezano za potraživanja Općine Gradac po osnovi obveze doznake 30 % prihoda od boravišne pristojbe, sukladno članku 20. Zakona o boravišnoj pristojbi prema Turističkoj zajednici mjesta Drvenik, u kojoj je dužnosnik prethodno stupanju na dužnost bio zaposlen, ne proizlazi da je u postupanju dužnosnika došlo do mogućeg počinjenja povrede odredbi ZSSI-a, odnosno da se dužnosnik nalazi u situaciji sukoba interesa, s obzirom da su navedene obveze Turističke zajednice mjesta Drvenik prema Općini Gradac nastale u vrijeme dok Matko Burić nije bio dužnosnik te da su iste obveze nakon njegova stupanja na dužnost u cijelosti podmirene.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 8. točci dnevnog reda dovršeno.

**Prelazi se na raspravljanje o 9. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-219/18, dužnosnik IVAN KOVAČIĆ, zastupnik u Hrvatskom saboru do 5. prosinca 2017.g.** iznosi predmet i navodi da je protiv dužnosnika podnesena prijava u kojoj se navodi da dužnosnik nakon što je preuzeo dužnost u Vladi Republike Hrvatske nije Povjerenstvu prijavio nekretninu – građevinsko zemljište na lokaciji Borak u Omišu. Na navedenom zemljištu dužnosnik je kasnije izgradio objekt kojeg nije prijavio niti prigodom stupanja na dužnost potpredsjednika Vlade Republike Hrvatske u listopadu 2016.g., niti kod stupanja na dužnost zastupnika u Hrvatskom saboru u lipnju 2017.g.

Povodom zaprimljene prijave, prikupljeni su podaci od zemljišnoknjižnog odjela nadležnog suda, Zajedničkog informacijskog sustava za zemljišne knjige i katastra te Informacijskog sustava Porezne uprave.

Izvjestiteljica predlaže da se donese odluka o pokretanju postupka zbog kršenja odredbi iz članka 8. i 9. ZSSI-a, koja proizlazi iz nesklada između imovine prijavljene u Izvješćima o imovinskom stanju dužnosnika i stanja imovine kako proizlazi iz podataka prikupljenih od nadležnih tijela.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 9. točci dnevnog reda dovršeno.

**Prelazi se na raspravljanje o 10. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-93/17, dužnosnik GORAN BUIĆ, općinski načelnik Općine Medulin** iznosi predmet i navodi da je protiv dužnosnika podnesena prijava u kojoj se u bitnom navodi da je njegov prijatelj revizor u dva trgovačka društva u vlasništvu Općine Medulin, MED EKO SERVIS d.o.o. i ALBANEŽ d.o.o., dok je dužnosnikova sestra zaposlena kod navedene osobe u društvu Consultum Komparić d.o.o. Dužnosnik je jedini član Skupštine trgovačkih društava MED EKO SERVIS d.o.o. i ALBANEŽ d.o.o. U prijavi se navodi i da je supruga revizora zaposlena u dječjem vrtiću u Medulinu koji se financira iz Proračuna Općine Medulin. U Povjerenstvu je zaprimljena još jedna prijava u kojoj se navodi kako je sin direktora trgovačkog društva ALBANEŽ d.o.o. zaposlen u odvjetničkom društvu koji zastupa i vodi sporove za navedeno trgovačko društvo.

Izvjestiteljica navodi da su povodom navoda u zaprimljenim prijavama zatraženi relevantni podaci kako bi se utvrdilo postoje li okolnosti koje upućuju na moguću povredu odredbi ZSSI-a u vezi predmetnih okolnosti. Izvjestiteljica napominje kako članovi uprava trgovačkih društava u vlasništvu jedinica lokalne samouprave nisu dužnosnici u smislu ZSSI-a te se u odnosu na njih ne može voditi postupak pred Povjerenstvom.

Izvjestiteljica predlaže da se donese odluka o pokretanju postupka zbog moguće povrede članka 5. stavka 1. ZSSI-a, koja proizlazi iz okolnosti da je, dužnosnik u svojstvu člana Skupštine trgovačkih društava MED EKO SERVIS d.o.o. i ALBANEŽ d.o.o., koji su u vlasništvu Općine Medulin, donio Odluke da se za revizora navedenih društava za 2014.g., 2015.g. i 2016.g. izabere trgovačko društvo Consultum Komparić d.o.o., u kojem je zaposlena njegova sestra, čime bi doveo u pitanje vlastitu vjerodostojnost i povjerenje građana u nepristranost u obnašanju njegove dužnosti.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 10. točci dnevnog reda dovršeno.

**Prelazi se na raspravljanje o 11. točci dnevnog reda.**

Članica Povjerenstva Tatijana Vučetić kao izvjestiteljica u predmetu **M-120/18, na zahtjev dužnosnika JANKA BUZJAKA, zamjenika općinskog načelnika Općine Bedekovčina** iznosi predmet i navodi da je dužnosnik podnio zahtjev za mišljenje u kojem ističe da Općina Bedekovčina poziva vlasnike nekretnina koje se nalaze u Gospodarskoj zoni Bedekovčina na prodaju nekretnina u njihovu vlasništvu u svrhu okrupnjavanja parcela u Gospodarskoj zoni i poticanja poduzetništva. Dužnosnik navodi da je vlasnik tri nekretnine koje se nalazi u Gospodarskoj zoni Bedekovčina, i to nekretnine površine 1327 m2, koju je naslijedio iza pokojnog oca, te nekretnina površine 2532 m2, površine 1194 m2 koje je osobno kupio 1978.g. Dužnosnik navodi da je sve nekretnine naveo u izvješću o imovinskom stanju koje je povodom stupanja na navedenu dužnost podnio Povjerenstvu te traži mišljenje Povjerenstva može li ravnopravno sudjelovati kao ponuditelj u postupku otkupa istih nekretnina procijenjene vrijednosti 65,00 kn obzirom da obnaša dužnost zamjenika općinskog načelnika Općine Bedekovčina.

Izvjestiteljica predlaže da se donese mišljenje da dužnosnik može podnijeti ponudu za prodaju nekretnina koje se nalaze u Gospodarskoj zoni Bedekovčina prema raspisanom Javnom pozivu za kupnju nekretnina od 21. rujna 2018.g. koji provodi Općine Bedekovčina. Dužnosnik ne smije sudjelovati u radnjama koje provodi Općina Bedekovčina u svezi s postupkom otkupa nekretnina, a posebice se mora izuzeti iz dijela postupka u kojem se utvrđuje cijena te drugi uvjeti po kojima će se nekretnine otkupljivati kao i valjanost ponude za njezin prihvat, kako na taj način ne bi pogodovao sebi na način da znatno ograniči ili isključujući druge potencijalne ponuditelje u vezi s njihovim ponudama za otkup nekretnina. Nadalje, ukoliko raspoloživa sredstva ne budu dostatna za otkup nekretnina prema svim zaprimljenim ponudama koji ispunjavaju uvjete za okup, dužnosnik bi se trebao izuzeti od prodaje zemljišta Općini Bedekovčina.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 11. točci dnevnog reda dovršeno.

**Prelazi se na raspravljanje o 12. točci dnevnog reda.**

Članica Povjerenstva Tatijana Vučetić kao izvjestiteljica u predmetu **M-139/18, na zahtjev dužnosnika PERE DAMJANOVIĆA, općinskog načelnika Općine Plaški** iznosi predmet i navodi da je dužnosnik podnio zahtjev za mišljenjem u kojem u bitnom ističe kako je Općina Plaški sudjelovala u Natječaju Ministarstva rada i mirovinskog sustava u okviru otvorenog trajnog Poziva za dodjelu bespovratnih financijskih sredstava u Programu „ZAŽELI – Program zapošljavanja žena“. Općina Plaški je ostvarila pravo na određena financijska sredstva te je dužnosnik potpisao Ugovor o dodjeli bespovratnih sredstava od 5. studenog 2018.g. Kao prilog Ugovoru je i Prijavni obrazac A koji u svom sadržaju ima cjelinu pod nazivom „Upravljanje projektom i administracija“, kojim je predviđeno zapošljavanje tri osobe određene struke na poslovima Projektnog tima i to: voditelj/ica projekta, koordinator/ica projekta i asistent/ica projekta. Dužnosnik u zahtjevu dalje navodi kako ima saznanja da bi se na gore navedena predviđena radna mjesta mogla prijaviti kćer zamjenice općinskog načelnika Općine Plaški Mara Šupica. Inače navedena dužnosnica je po ovlaštenju dužnosnika radila na pripremi natječajne dokumentacije za isti Projekt te je i službeno Kontakt osoba Općine Plaški po predmetnom Ugovoru.

Izvjestiteljica predlaže da se donese mišljenje da sukladno odredbama ZSSI-a nema zapreka da se kćer dužnosnice Mare Šupice, zamjenice općinskog načelnika Općine Plaški, prijavi na Oglas za zaposlenje na neko od tri radna mjesta Projekta „Zaželi – Općina Plaški“ (voditelj/ica projekta, koordinator/ica projekta i asistent/ica projekta) u sklopu Programa „ZAŽELI – Program zapošljavanja žena“, niti bi ista okolnost sama po sebi predstavljala sukob interesa dužnosnika Pere Damjanovića, općinskog načelnika Općine Plaški. Ukazuje se dužnosniku Peri Damjanoviću da se zamjenica općinskog načelnika Općine Plaški, Mara Šupica, u cilju zaštite vlastite vjerodostojnosti i očuvanja povjerenja građana u tijela javne vlasti, treba izuzeti od svakog eventualnog pa i posrednog oblika sudjelovanja u provedbi postupka zapošljavanja na temelju objavljenog Oglasa za zapošljavanje iz točke I. izreke ovog mišljenja. Također, ukazuje se dužnosniku na potrebu da dužnosnica Mara Šupica članovima Općinskog vijeća Općine Plaški, kao i osobama nadležnim za provedbu Oglasa za zapošljavanje u sklopu Projekta „Zaželi – Općina Plaški“, deklarira činjenicu da je njezina kćer podnijela prijavu na Oglas. Istu okolnost dužnosnica je dužna objaviti i na službenim internetskim stranicama Općine Plaški.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 12. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 12,00 sati.

**Zapisnik sastavila**

**Tajnica Povjerenstva: Predsjednica Povjerenstva:**

**Majda Uzelac, dipl.iur. Nataša Novaković ,dipl.iur.**